**Oaspete-n copilărie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum aș vrea să vină iarăși

Ziua c-ochii de cireșe

Când cântările de vară-și

Vor tot cerul să înfeșe.

Ciocârlia dorul pierde

După trilul său întruna

Și-n împărăția verde

Florile își pun cununa.

Drum de vară până-n seară

Mi-au poftit tălpile goale

Printre fire de năgară

Leagănând argintul moale.

Zâmbetele linărița

Cu-aurul și-a pus în gură,

Pitpalacul prepelița

Îl pulsează prin căldură.

Boarea largului de stepe

Curge nu se știe unde

Nu pricep de când începe

Precum și-ncotro pătrunde.

Arșița se joacă valuri

Mai departe de privire

Orice țel de idealuri

Uit cu ținte de iubire.

Doar pășesc căci se pășește,

Doar trăiesc căci sunt în viață,

Iar cicoarea albăstrește

Cu priviri de dimineață.

Libertatea îmi aleargă

Pârjolită și desculță...

Doamne, lumea ce e largă

Slobodă când se pronunță!

Rup zăbrelele urbane

Evadatul de cetate

Încălțările orfane

Au rămas cu guri căscate.

Tălpile-mi uitând pământul

Și-l aduc acum aminte

Chiar de uneori le-nghimpă

De mă fulgeră prin minte.

Dar sunt liber, liber parcă

Cel puțin ating o stare

Care sinceră încearcă

A trăi puțin cu Soare.

Să îmi risipesc povara

Ca lichenii ce mă împle...

Ei, și ce dacă năgara

Se-ncurcă-n argintul tâmplei!..

Ani și săptămâni nu-mi număr

Prin oraș tușind a boală

Cu adidașii pe umăr

Merg pe-asfaltul numai smoală.

Un șofer frână un pic cu

O mașină arătoasă:

„De acasă vii, nenicu!”

„De acasă, de acasă!!!”

Victor Bragagiu